b'\n_START_ARTICLE_\n10. armija (Austro-Ugarska)\n_START_SECTION_\nPovijest\n_START_PARAGRAPH_\nDeseta armija formirana je 25. sije\xc4\x8dnja 1916. godine. Armija je formirana na osnovi jedinica Armijske grupe Rohr, te je njezinim prvim zapovjednikom postao general konjice Franz Rohr von Denta, dotada\xc5\xa1nji zapovjednik navedene armijske grupe. Iako po nazivu armija, u stvarnosti je ista tijekom gotovo cijelog svog postojanja bila ne\xc5\xa1to ve\xc4\x87a od korpusa. Nakon formiranja u\xc5\xa1la je u sastav Jugozapadnog fronta kojim je zapovijedao nadvojvoda Eugen, te je, nakon \xc5\xa1to je osnovana kao i tijekom cijelog rata, dr\xc5\xbeala polo\xc5\xbeaje na tirolskom dijelu Talijanskog boji\xc5\xa1ta. Sjedi\xc5\xa1te sto\xc5\xbeera armije bilo je od travnja 1916. u Villachu._NEWLINE_U svibnju 1916. 10. armija sudjeluje u Tirolskoj ofenzivi (15. svibnja \xe2\x80\x93 10. lipnja 1916.) u kojoj jedinice 10. armije, za razliku od 3. i 11. armije nisu imale zadatak odlu\xc4\x8dnog proboja, ve\xc4\x87 su poduzimale demonstracijske napade kako bi prikrile pravi smjer austrougarske ofenzive. U lipnju 1916. general pukovnika Franza Rohra von Dentu koji je postao zapovjednikom 11. armije, na mjestu zapovjednika 10. armije zamjenjuje podmar\xc5\xa1al Karl Scotti. Karl Scotti je 10. armijom zapovijedao do travnja 1917. kada je zapovjedni\xc5\xa1tvo nad armijom preuzeo general pukovnik Alexander von Krobatin._NEWLINE_U listopadu 1917. 10. armija sudjeluje u Bitci kod Kobarida (24. listopada \xe2\x80\x93 3. studenog 1917.). U navedenoj bitci njema\xc4\x8dka 14. armija pod zapovjedni\xc5\xa1tvom Otta von Belowa probila je talijansku frontu kod Kobarida, nakon \xc4\x8dega je napredovala i 10. armija koja je u svom napredovanju do rijeke Piave uni\xc5\xa1tila dvije talijanske divizije. Za navedeni uspjeh zapovjednik 10. armije Alexander von Krobatin unaprije\xc4\x91en je u feldmar\xc5\xa1ala._NEWLINE_Nakon uspje\xc5\xa1ne Kobaridske ofenzive sjedi\xc5\xa1te sto\xc5\xbeera 10. armije je premje\xc5\xa1teno u Trento, te je armija preuzela odgovornost za obranu zapadnog Tirola. Sredinom lipnja 1918. 10. armija sudjeluje u Bitci na Piavi (15. \xe2\x80\x93 23. lipnja 1916.) u kojoj je trebala izvr\xc5\xa1iti demonstrativne operacije du\xc5\xbe rijeke Adige i izvr\xc5\xa1iti diverzijski proboj preko prijevoja Tonale. U tome zbog lo\xc5\xa1e opskrbljenosti i morala vojske kao i uspje\xc5\xa1nog talijanskog otpora nije uspjela._NEWLINE_Pred kraj rata, 10. armija sudjeluje u Bitci kod Vittoria Veneta (24. listopada \xe2\x80\x93 3. studenog 1918.). U tom razdoblju armija je u svom sastavu imala \xc4\x8detiri korpusa i to V., XX., XXI. i XIV. korpus, te je i dalje dr\xc5\xbeala polo\xc5\xbeaje u zapadnom Tirolu isto\xc4\x8dno od Adige. Deseta armija nije uspjela sprije\xc4\x8diti prodor talijanske 1. i 7. armije, te je ubrzo prisiljena na povla\xc4\x8denje prema sjeveru. Kao i sve ostale austrougarske armije i 10. armija je prestala postojati potpisivanjem primirja 3. studenog 1918. i raspadom Austro-Ugarske.\n_START_SECTION_\nZapovjednici\n_START_PARAGRAPH_\nFranz Rohr von Denta (25. sije\xc4\x8dnja 1916. \xe2\x80\x93 18. lipnja 1916.)_NEWLINE_Karl Scotti (18. lipnja 1916. \xe2\x80\x93 12. travnja 1917.)_NEWLINE_Alexander von Krobatin (12. travnja 1917. \xe2\x80\x93 4. studenog 1918.)\n_START_SECTION_\nBitke\n_START_PARAGRAPH_\nTirolska ofenziva (15. svibnja \xe2\x80\x93 10. lipnja 1916.)_NEWLINE_Bitka kod Kobarida (24. listopada \xe2\x80\x93 12. studenog 1917.)_NEWLINE_Bitka za Piavi (15. lipnja \xe2\x80\x93 23. lipnja 1918.)_NEWLINE_Bitka kod Vittoria Veneta (24. listopada \xe2\x80\x93 3. studenog 1918.)'